題沈臨江邀賜亭
作者：趙蕃
朝代：宋

paragraphs: 昔我過此暑正薄，是時此亭亦新作。
竹移不問醉與迷，柯葉一敷無病籜。
今茲再來毒熱新，客塵昏昏能病人。
正思一坐此亭上，駭俗寧待徵龍鱗。
世將大熱比酷吏，亦以清風喻君子。
公涼何止一庭中，寒露清冰遍閭里。
嗟我行色一何遲，不及亭成分韵詩。
竹溪之逸故難著，竹林之賢容可追。